Íbúar í Ásahreppi kolfelldu tillögu um sameiningu fimm sveitarfélaga á Suðurlandi á laugardag. Oddviti hreppsnefndar segir íbúum annt um að halda gjöldum eins lágum og hægt er. Formaður samstarfsnefndar um sameiningu sveitarfélaga á Suðurlandi segir koma til greina að skoða sameiningu hinna fjögurra sveitarfélaganna.
Íbúar í sveitarfélögunum greiddu atkvæði um sameiningartillöguna samhliða alþingiskosningum. Í Rangárþingi ytra og eystra og Mýrdalshreppi var sameining samþykkt með naumum meirihluta en í Skaftárhreppi vildu 75 prósent íbúa sameiningu. Í Ásahreppi voru 159 á kjörskrá en aðeins 27 greiddu atkvæði með tillögunni. Öll sveitarfélögin þurftu að samþykkja sameininguna svo að til hennar kæmi og því verður ekkert af henni.
Ásahreppur hefur meðal annars tekjur af virkjunum á Þjórsár- og Tungnaársvæðinu. Ásta B. Ólafsdóttir, oddviti hreppsnefndar Ásahrepps, segir niðurstöðuna ekki hafa komið sér á óvart.
Ég held að það sé skiljanlegt að íbúar í Ásahreppi sem hafa greitt lágmarks útsvar, lágmarksfasteignagjöld og fengið þjónustugjöld niðurgreidd. Það kom mér ekki á óvart. Þetta er eru allt þættir sem myndu breytast ef sveitarfélagið myndi stækka svona mikið. En það voru samt mjög margir kostir með því að stækka, eins og stærra sveitarfélag og meiri slagkraftur
Anton Kári Halldórsson, formaður samstarfsnefndar um sameiningu sveitarfélaga á Suðurlandi, segir koma til greina að skoða sameiningu hinna fjögurra sveitarfélaganna.
Það nefnilega breytir ekki stóru myndinni. Eins og þetta var var Ásahreppur eina sveitarfélagið sem kom með mínustölur inn í verkefnið, og auðvitað með langfæstu íbúana, 270 íbúa